Anni Svanholt (SF), 2001-03-29:
Baggrunden for det forslag, vi her behandler i dag, er jo aftalen mellem regeringen, Centrum-Demokraterne, De Konservative, Venstre og SF fra 1. november sidste år om modernisering og liberalisering af apotekervæsenet, og med det forslag her udmønter vi så en del af aftalen; den næste del skulle meget gerne komme, inden Folketinget går på sommerferie. I forhandlingerne lagde vi fra SF's side afgørende vægt på, at apotekervæsenet er en vigtig del af det samlede danske sundhedsvæsen, og sådan skulle det også fortsat være, men vi ønskede også en modernisering, bedre service over for brugerne, og at apotekervæsenet også kunne indgå i forebyggelse og sundhedsfremmende aktiviteter.
til køb af medicin landet over, også i de tyndt befolkede områder, hvor der ikke er økonomisk grundlag for et apotek, der skulle fortsat være forsyningspligt og forsyningssikkerhed, og udlevering af medicin skulle selvfølgelig ledsages af information og rådgivning til brugerne.
Brugerne, og det var det, vi gik til forhandling med, skal betale det samme for receptpligtig medicin, uanset om de bor i København, i Vestjylland, i Vestervig osv., og så var der selvfølgelig også hensynet til samfundsøkonomien.
Hvordan gik det så?
Ja, der står bl.a. i aftalens første punkt, at apotekervæsenet skal som en integreret del af sundhedsvæsenet gennem forebyggelse og sundhedsfremmende aktiviteter medvirke til forbedring af folkesundheden.
Det var et af SF's vigtige krav, og derudover er der en lang række serviceforbedringer, moderniseringer i aftalen, så det var vi naturligvis ganske godt tilfredse med.
Vi er også meget tilfredse med, at den store liberalisering af apotekervæsenet, som de borgerlige partier havde ønsket, blev reduceret til en lille del af håndkøbsmedicinen.
Vi har jo også hørt det i dag fra Venstres ordfører, som kalder det en mikroskopisk liberalisering, og det kan jeg da bekræfte, at det er det, og at vi er meget tilfredse med, at det blev en meget, meget, meget, meget lille ting.
Vi synes, at det, der nu er lagt op til, at en del af håndkøbsmedicinen kan købes på et godkendt salgssted efter nærmere regler og efter godkendelse, kan vi godt leve med. Der er opsat en række vilkår for det.
Og det kan også lade sig gøre at tilbagekalde en tilladelse, hvis det ikke går, som vi regner med, for det er klart, at medicin skal omgås med forsigtighed, og der skal ikke være nogen risiko for, at der kan opstå misbrug.
En anden del af forslaget omhandler den såkaldte dosisdispensering af lægemidler eller sagt med nogle andre ord: Der gennemføres en ordning, hvor medicin pakkes til den enkelte bruger eller patient til en uge eller to i en særlig pakke.
Og så sparer samfundet forhåbentlig også nogle penge.
Så det er vi jo ganske godt tilfreds med og synes, det er en fornuftig ordning, man laver dér.
De offentlige sygehusapoteker får mulighed for at markedsføre et nyudviklet lægemiddel, dog med nogle begrænsninger.
Det mener vi også er rigtigt, godt og fornuftigt og brugervenligt.
De skal jo altså efterleve de samme regler, og de skal jo betale det hele.
Og vil de det - det tror jeg nu ikke der er mange, der umiddelbart vil - så kan de altså også på baggrund af dette lovforslag gøre det.
Vi ser frem til den næste del, som handler om det sundhedsfremmende og mange andre ting med serviceforbedringer, og vi ser også frem til det udvalgsarbejde, der skal finde sted.
Men da vi er en del af aftalen, støtter vi overordnet forslaget her.